**РЕЦЕНЗИЯ**

**НА ДИСЕРТАЦИОНЕН ТРУД**

**от проф. д-р Маргарита Христова Колева, ЮЗУ „Неофит Рилски“**

За присъждане на образователна и научна степен „доктор“

област на висше образование 1. Педагогически науки

професионално направление 1.2 Педагогика (Предучилищна педагогика)

Катедра „Предучилищна и медийна педагогика“

ФНОИ, СУ„Св. Климент Охридски“

**ТЕМА: ПОДОБРЯВАНЕ НА СОЦИАЛНАТА КОМПЕТЕНТНОСТ В ПРЕХОДА ОТ ДЕТСКАТА ГРАДИНА КЪМ НАЧАЛНОТО УЧИЛИЩЕ**

Автор: Христина Апостолис Папазиси, докторант, редовна форма на обучение професионално направление 1.2. Педагогика (предучилищна педагогика) с обучение на английски език

Научен ръководител: проф. д-р Весела Методиева Гюрова

* **Актуалност на изследваната в дисертационния труд проблематика – научни и научно-приложни ресурси**

Преходът от начин на живот в детската градина към начина на живот в училищната общност е сериозно предизвикателство за 6-8-годишното дете. Възможност за успешното справяне на детето с този проблем е перманентното обогатяване на един от индикаторите на социалното му развитие т.е. социалната компетентност. Като се има предвид тази реалност съществено важно е да се направи извода, че представеният за рецензиране дисертационен труд на докторант Христина Папазиси е актуален и значим за предучилищната педагогическа теория и практика.

Актуалността на дисертационния труд се потвърждава и от основните тези, които се разгръщат в него: социалната компетентност се идентифицира като част от базовите или т.нар. ключови социални компетенции, необходими за актуално позициониране на детето от предучилищна възраст в околното социално пространство; социалната компетентност на детето в процеса на преходния период от детска градина към началното училище е от особена важност за него поради това, че в смисловата характеристика на понятието се визират специфични знания, умения и нагласи, от решаващо значение за личностното му развитие и реализация, за социално приобщаване, за себеутвърждаване и самооценяване; за адекватно общуване с околните, за ориентиране в ценностната система на обществото и детската общност и пр. Овладяването от емоционалното и уникално дете от предучилищна възраст на необходимата му за преходния период социална компетентност е първостепенната задача на педагогическата общност, респективно на педагогическата наука и практика.

Същевременно оценявам трудностите, пред които се изправя докторантката, за да очертае спецификата на този процес, с неговите позитивни и негативни проекции, продиктувани от многообразието фактори (субектни и обективни) с влияние върху осъществяването му в условията на детската градина и началното училище.

Още повече, че днес съществува научноизследователски дефицит от разработки по проблематиката с доказан теоретичен и практически ефект, което също е основание за определяне на дисертационния труд на Христина Папазиси като педагогически актуален и много важен при работа с детето на 21.век.

Актуалността на проблематиката е очертана и чрез ясно формулираните концептуални параметри на дисертационното изследване: обект, цел, хипотези, методология на изследваните и изследователски методи, етапи на изследването, участници в изследването, очаквани резултати**.** Може да се констатира, че на всеки етап от научно-изследователската дейност на докторантката се продуцира актуалността на проблематиката – и в процеса на теоретичните търсения и в смисъла на изследователските процедури и техните приложни аспекти.

* **Формални параметри и информационни ресурси, ползвани в дисертационния труд**

Дисертационният труд представен за официална защита от Христина Папазиси е депозиран на английски език и е в обем от 147 стандартни страници текст с включени увод, три глави, обобщение, заключение, приноси и литература. В организационен и съдържателен план трудът предлага много добра съразмерност, свързаност и логика на научното изследване, което позволява всяка глава да носи своя специфична информация по посока на програмната ориентация на изследването и неговите концептуални параметри. В резултат и научно обоснованите изводи с конкретна практическа насоченост.

В смисъла на целта на дисертационното изследване докторант Христина Папазиси е представила библиографска справка от 195 литературни източника, включително Интернет ресурси. Съдържанието е визуализирано чрез 5 таблици и 19 графики. Приложенията са в разположени на 30 страници. Информационните ресурси са подбрани целесъобразно, като авторката на труда е направила задълбочен и коректен анализ на основни тези, свързани с изследваната проблематика.

Прегледът на дисертационния труд в структурно-организационен план позволява да се определи, че той съдържа всички необходими компоненти за представителност, оригиналност и надеждност. Конкретизирани са параметрите на изследването в теоретичен, констатиращ и формиращ план, с акценти върху научните търсения на редица автори относно проблематиката „социалната компетентност на децата в предучилищна и начална училищна възраст“ и нейната понятийна визия; представена е надеждна методологическа и методическа основа за провеждане на собствени изследвания, за оценка на резултатите от тях и доказване на издигнатите в труда научни предположения.. Като цяло дисертационното изследване е научно обосновано, педагогически значимо и има перспективни проекции.

* **Съдържателни параметри на дисертационния труд**

Представеният от докторант Христина Папазиси дисертационен труд е научна разработка с прецизна и научно защитена интерпретация на всяка от основополагащите и изведени от авторката тези. Терминологична яснота на използваните работни понятия и тяхното интерпретиране в текста, добрият подбор на информационни източници и анализът им по посока целта на разработката, изследователската дейност, както и направените обобщения и изводи показват, че докторант Христина Папазиси притежава необходимата психолого-педагогическа компетентност и възможности за научно-теоретична и приложна интерпретация на въпросите, съществени за изследваната проблематика

Конкретно в **уводната част** на дисертационния труд докторант Христина Папазиси представя актуалността на изследваната проблематика. Водещо е разбирането на авторката за социалната компетентност като най-важна компетентност; за многобройните подкомпетенции, свързани с нея; за връзката с т.нар. културна компетентност и ролята им в процеса на социалното общуване и ориентация на детето в околния свят. Липсата на определеното възрастово равнище на социална компетентност на детето, според докторанта продуцира социални дефицити, което се отразява върху социалното му поведение и върху адаптацията му към училищната среда и води до „неудовлетвореност в резултат на ниското им социално положение, както и до склонност за участие в недобросъвестни взаимоотношения с връстници, и до изостряне на негативното поведение, свързано с дефицит на социални умения“.

Докторант Христина Папазиси в дълбочина изследва спецификата и сериозните предизвикателства пред детето в преходния период от детска градина към начално училище. Като отчита актуалните научни постановки относно проблема „социална компетентност“, характерни за психологията, философията, антропологията, педагогиката и дидактиката, авторката насочва изследователските си търсения към педагогическите му решения именно в периода на преход на детето към училищен начин на живот. Изводът, които предлага докторантката, а именно: „Образованието на децата в ранна училищна възраст сега трябва да се възприема по многостранен, сложен, многофункционален начин, като се вземат предвид множество взаимновлияещи си фактори“ дава насока за научно обоснована изследователска дейност по проблема и то със съответната практическа значимост.

Както се отбелязва в дисертационния труд целта е дапроучи състоянието на социалните проблеми на децата, в преходния период от детска градина към начално училище, на което основание да се разработи *Модел за подобряване на социалната компетентност при преминаване от детска градина към начално училище*. Приемам издигнатата хипотеза на изследването (важна, модерна, адекватна на образователната система в Р Гърция) в нейните три насоки: Допуска се, че са налични известни явления, които могат да се окажат препятствия за децата в преходния период от детската градина към началното училище; че коренът на социалните проблеми може да се локализира във взаимовръзката и общуването в триадата „семейство-дете-учител”; че „*Моделът за подобряване на социалната компетентност в прехода от детската градина към началното училище“* ще влияе положително на успешния социален живот на децата на възраст от 4 до 8 години, именно в преходния за тях период от детската градина към първата им учебна година в началното училище.

**Позитивите в тази част от разработката са:**

* Научно-обоснована обосновка на актуалността на изследваната проблематика;
* Прецизно формулирани работни понятия;
* Защитима постановъчна част на изследването – обект, цел, хипотези, задачи.

**Бележка:** Не приемам формулировката на предмета на изследване – определените в труда деца са контингент на изследването, а предмета е вписан в самото заглавие на разработката, а именно: Възможностите за подобряване на социалната компетентност на децата от двете възрастови групи - 4-6 и 7-8 години!

**Глава първа** е посветена на теоретичното проучване относно общите характеристики и спецификата на социалната компетентност на децата. Диференцирано са проучени, коректно цитирани и анализирани по посока целта на изследването социалната компетентност на децата в предучилищна възраст (4-6 г.) и социалната компетентност на учениците в начална училищна възраст (7-8 г.). В позоваванията и разсъжденията на авторката прозира компетентност и възможност за логическо проследяване идеите на авторите, за взаимосвързаност на тези, за обобщаване и оформяне на изводи. На основание задълбочено теоретично проучване докторант Христина Папазиси разкрива базисните компоненти на върху които моделира проектното си предложение т.е. *Модела за подобряване на социалната компетентност при преминаване от детска градина към начално училище*. Организационно и съдържателно моделът е конструиран в съответствие със спецификата на детската възраст и изискванията на прехода към училищен начин на живот на децата. *Правилно е зададена и неговата цел -*  овладяване на умения за изява на социална компетентност като: способност за иницииране и поддържане на разговор, сътрудничество с други, разрешаване на конфликти, комуникация, доверие, самоконтрол и любопитството. В смисъла на целта на дисертационния труд, както и на основание спецификата на социокултурната среда в съвременна Гърция, авторката прави връзка между социална и културна компетентност, като отчита, че почти във всяка детска градина и училище в процеса на обучение участват и деца на имигранти, деца, носители на друга култура и ценности, което по същество влияе върху общия процес на детското социално развитие.

На основание аналитичния подход към водещи постановки в областта на интелектуалното, емоционалното и психично развитие на детето докторантката обобщава, че във тази възраст са налични „всички възприятия за социална компетентност“, както и за изявата й в процеса на дейността и общуването.

В заключение докторантката правилно оформя извода, че децата и от двете възрастови групи 4-6 и 7-8 са достатъчно социално компетентни, за да търсят и задоволяват потребностите си от социален живот и да управляват поведението си по подходящ начин. ***Важно е този процес перманентно да се подкрепя и обогатява съдържателно и организационно, с което авторката обосновава и доказва необходимостта от настоящата разработка.***

**Глава втора** е посветена на организацията на изследването, свързано с начините за обогатяване на социалната компетентност в прехода от детската градина към началното училище. Бих отбелязала многообхватността на изследователската дейност на докторантката, във времевия период от три учебни години, от 2014 до 2017 г. и конкретизация на три етапа - подготвителен етап (етап 1), основен етап (етап 2), и заключителен етап (етап 3). На всеки от етапите са ползвани различни изследователски процедури и методи - за децата, за родителите, за учителите, което е позволило да се събере достатъчно по количество и качество информация, която да съпостави и анализира на основание поставената цел и издигната хипотеза. Съществена част от тази глава е посветена на представяне на *Модела за подобряване на социалната компетентност при преминаване от детска градина към начално училище*. Приемам без резерви концептуалното послание на модела, както и предложените в него методически ресурси, насочващи детето към самоконтрол, съпричастност и вербална комуникация – предпоставки за успешното му позициониране в околното пространство. Сериозно постижение на разработката са конкретизираните 6 модула, включващи игри, предлагани на децата с различни цели – договаряне, решаване и управление на конфликти, управление на агресия, игри за сътрудничество, регулиране и саморегулация на поведението, тяхната организация и постигнати резултати. Те са в контекста на изведените показатели (по етапи на изследването) и по същество са в смисъла на програмната ориентация на дисертационното изследване.

**Позитивни акценти в организацията на изследването:**

* Прецизно представяне на всеки етап от изследването – организация, методи, целеви групи;
* Прецизно представяне на всеки от методите (стандартни или адаптирани) за изследване различните аспекти на проблема „социална компетентност“ с деца от детската градина и началното училище, с родители и учители;
* Обективно постижими и конкретизирани цели на изследователската дейност на всеки от етапите по посока към разкриване на проблеми, откриване на решения и комбинация от социални интерактивни дейности и стратегии, предпоставящи постигане на необходимото равнище на социална компетентност на детето;
* Представен е научно-обоснован и със съществено практическо значение *Модел за подобряване на социалната компетентност при преминаване от детска градина към начално училище*. Модела е иновативен и с приносен характер за теорията и практиката на предучилищната педагогика.

**В глава трета** докторантката Христина Папазисипредлага задълбочен анализ на резултатите от проведената изследователска дейност по проблема на всеки от етапите на работа. Количественият и качествен анализ е по посока на определените критерии и показатели за оценка на резултатите. Похвално е старанието да конкретизира получената информация, като се акцентира върху нейните обективни и надеждни ресурси с цел постигане на необходимата практическа значимост на изследването. В този контекст и с цел прецизност на изследователските търсения е осъществено сравнение между всички използвани изследователски методи, както и крос-корелация и съпоставка, като са потърсени значими корелационни зависимости.

Процедурно е важно да се уточни, че концептуално изследването е разчетено върху установяване на негативната страна т.е. моментното състояние на социалните „нефункционалности” при децата с цел разкриване на пропуските или областите на социалната некомпетентност на децата, върху които следва да се работи, за да се постигнат оптимални резултати и които могат да се компенсират чрез предложения *Модел*. Тенденцията за търсене на отрицателните страни, върху които трябва да се работи е факт при всеки от изследователските етапи. Този подход е предоставил на авторката на дисертационния труд вярно идентифициране на проблемните области, свързани със социалната компетентност на 4 - 8 - годишните деца в преходния период от детска градина към начално училище. Нужно е да се отбележи, че всички количествени резултати са графично визуализирани.

На основание прецизността на показатели и критерии за оценка на получените резултати от изследването и техния компетентен анализ от докторантката в тази част на труда са доказани позитивите от прилагането на Модела за подобряване на социалната компетентност на 4-8-годишните деца – доказана е възможността за влияние върху равнището на социалната им компетентност чрез разнообразие от игрови ресурси с рефлексия върху способности като самоконтрол, съпричастност, вербална комуникация в периода на преход от детска градина към начално училище. От тук за докторантката следват две възможности – или да предложи *Модела …* като алтернативен на съществуващата система за предучилищно образование или да го впише в нея. И в двата случая естествено е необходимо организационното и съдържателното му обогатяване, но принципно резултатите са показател за приложимостта и перспективността на дисертационната разработка на Христина Папазиси.

Приемем направените обобщения, обсъждания и заключение, както и убедеността на авторката на дисертационния труд, че съществуват ефективни методи и начини за взаимодействие с децата от предучилищна възраст, насочени към полезна за тяхното социално развитие, социална компетентност.

Приемам също и констатацията, че целта на настоящето изследване е постигната, задачите са решени, а издигнатите хипотези доказани.

**Основни приноси на дисертационния труд**

На основание научно-обоснованата и защитима концептуална ориентация на дисертационния труд на докторант Христина Папазиси в неговите теоретични параметри, емпирични изследвания и апробиран Модел за подобряване на социалната компетентност на 4-8-годишните деца може де се направи извода, че е представена разработка с особен принос към предучилищната теория и практика и то не само в Гърция, но и в България. Конкретно става дума за приноси като:

* Представено е обстойно теоретично проучване с авторски оценки и анализ на значимо за детската възраст (4-8-годишни деца) социално явление т.е. социалната компетентност върху основата на което са конкретизирани констатиращите и формиращи изследователски процедури.
* Прецизно комплектована изследователска методика, като следствие от крос-корелация и съпоставки и разкрити значими корелационни зависимости между данните от използваните методи, приложена на всеки от етапите на изследването.
* Научно обоснован подход към концепцията за констатиращи изследвания разчетена върху социалните „нефункционалности“ с цел разкриване на пропуските или областите на социалната компетентност на децата, върху които следва да се работи, за да се постигнат оптимални резултати и които могат да се компенсират чрез предложения *Модел*.
* Разработен и апробиран *“Модел за подобряване на социалната компетентност при прехода от детска градина към начално училище*”, както и доказана негова функционалност, практичност, ефикасност и пригодност за включване в масовата педагогическа практика.
* Прецизност, коректност и статистическа обосновка на изследователските данни, графично визуализирани.
* Експериментално доказани възможности за подобряване на социалната компетентност на децата в периода на прехода от детска градина към начално училище.

**Публикации по тематиката на дисертационния труд**

Конкретно по темата на дисертационния труд докторант Христита Папазиси е представила 3 самостоятелни публикации, както следва:

* SOCIAL COMPETENCE OF PRESCHOOL AND PRIMARY SCHOOL CHILDREN
* SOCIAL ISSUES IN THE PRESCHOOL AND PRIMARY SCHOOL AGE
* IMPROVEMENT OF SOCIAL COMPETENCE IN THE TRANSITION FROM KINDERGARTEN TO ELEMENTARY SCHOOL.

В съдържателен план публикациите на докторантката са оригинални, представят нови аспекти на разгледаната проблематика и отговарят на изискванията за придобиване на ОНС „доктор“

**Заключение**.

Предложеният за рецензиране дисертационен труд от докторант Христина Папазиси представлява цялостно научно-приложно изследване с ясна и добре конструирана теоретична част, с подробно дефинирана, осъществена и анализирана констатираща част и разгърната, на основание актуалната си значимост приложна част, чрез представеният и апробиран ***“Модел за подобряване на социалната компетентност при прехода от детска градина към начално училище*”.** Резултатите от апробацията са доказателство за практико-приложната стойност на дисертационната разработка.

Дисертационният труд на докторант Христина Папазиси е самостоятелен, оригинален, прецизен като стил на изложение, полезен за практиката с представените интересни данни, анализи и игрови дейности, както и с направените обсъждания, обобщения, заключение и приноси. Общата оценка е, че докторант Христина Папазиси притежава много добра научно-теоретична и практическа компетентност по изследваната проблематика и познава възможностите на децата от предучилищна и начална училищна възраст (4-8-годишни) за обогатяване на собствената им социална компетентност.

Предложеният **автореферат е в обем от 48 страници.** Структурно е в съответствие с изискванията и обективно отразява съдържанието на дисертационния труд.

Дисертационният труд е в съответствие с нормативните документи в Република България, Закона за предучилищното и училищното образование – Раздел II (Обн., ДВ, бр. 79 от 13.10.2015 г., в сила от 1.08.2016 г. ), Правилника за неговото приложение и Правилника за условията и реда за придобиване на научни степени и заемане на академични длъжности в СУ „Св. Климент Охридски”.

На основание приведените в рецензията позитивни аргументи, постигнатите резултати и актуални научни приноси на дисертационното изследване, представено от докторантката, давам положителната си оценка за присъждането на образователната и научна степен „доктор” на **Христина Апостолис Папазиси** в област на висше образование: 1. Педагогически науки, професионално направление 1.2. Педагогика (Предучилищна педагогика).

РЕЦЕНЗЕНТ:

ПРОФ.Д-Р МАРГАРИТА КОЛЕВА